Det er en sandhed med store modifikationer, når europæiske politikere i dag fejrer, at det fra juni som hovedregel er sket med at betale ekstra roamingafgifter, når vi bruger mobildata i et andet land.

Herhjemme går energi- og forsyningsminister Lars Chr. Lilleholt (V) forrest med udtalelser om, at dataroaming i videst muligt omfang bliver gratis.

Stort gennembrud i EU-forhandlinger om lavere roamingpriser i nat. Billig telefoni og data på tværs af EU snart en realitet #dkpol #dktele — Lars Chr. Lilleholt (@larsclilleholt) February 1, 2017

Problemet er imidlertid, at EU har sat en grænse ind, som skal sikre, at teleselskaberne ikke taber for mange penge, når kunderne surfer rundt i udlandet. Den lægger samtidig et loft over, hvor meget gratis data kunderne kan benytte i udlandet.

Hæng på regneeksemplet, hvor facit er 3 GB gratis roaming

Loftet tager udgangspunkt i den pris, som kunden betaler for sit månedlige abonnement, og i de engrospriserne, som teleselskabernes afregninger roaming til hinanden efter.

Engrospriserne blev fastsat med aftalen natten til onsdag og ligger på 55 kroner pr. gigabyte fra 15. juni og resten af 2017.

Begrænsningen illustreres enklest ved et eksempel: En TDC-kunde tager en tur til Frankrig og roamer på Oranges net. Kunden betaler 100 kroner for sit månedlige abonnement hos det danske teleselskab, hvilket er 80 kroner uden moms.

For at regne mængden af gratis roaming-data ud, skal TDC dividere kunden pris med engrosprisen. I dette tilfælde 80 kroner i abonnement delt med 55 kroner i grossistpris eller knap 1,5 gigabyte. Det skal så ganges med to, da EU-aftalen argumenter med, at nogle teleselskaber har indgået roamingaftaler med hinanden, der giver lavere priser end maksimalpriser i den nye aftale.

TDC-kunden kan altså bruge knap 3 gigabyte data gratis i udlandet i dette eksempel, uagtet at der måske er 10 gigabyte indeholdt i abonnementet hjemme i Danmark.

Telebranchen: Umuligt med 'roam like home'

Politikerne har markedsført aftalen med sloganet 'roam like home', altså muligheden for at bruge data i udlandet på samme måde som i hjemlandet. Den køber Jakob Willer, direktør for brancheforeningen Telekommunikationsindustrien, imidlertid ikke.

»Roam like home kan ikke lade sig gøre med de omkostninger,« konstaterer han.

De danske teleselskaber er dog glade for, at der i det hele taget kom en mængdebegrænsning af de udenlandske mobildata med i EU-aftalen. Alligevel bliver konsekvenserne store, for teleselskaberne risikerer at betale dobbelt så meget i grossistafgifter til udenlandske selskaber, som de får i indtægt fra kunden.

»Aftalen får utvivlsomt en negativ betydning. Der bliver trukket penge ud af den danske telebranche, som bliver sendt til Sydeuropa. Der er kun to måder at hente de manglende penge på, og det er højere priser eller færre investeringer,« siger Jakob Willer.

Hvor kom den fordobling af det gratis dataforbrug fra?

Han henviser til, at nordeuropæerne generelt rejser mere til den sydlige del af kontinentet end omvendt.

Særligt kan telebranchen se frem til, at kunderne vil bruge deres udenlandske mobildata helt op til maks.-grænsen, fordi vi i udlandet ikke har samme lette adgang til wifi som i hjemmet og på arbejdspladsen.

Jakob Willer forstår godt princippet i, at grænsen for de gratis roaming-data bestemmes ud fra, at teleselskaberne skal betale grossistafgifterne med kundens abonnement, også selv om det ikke levner overskud til administration, investeringer osv. Men han er stærkt kritisk over for at gange datamængden med to og dermed fordoble selskabernes udgifter.

»Jeg har stadig ikke forstået, hvad rationalet bag det er,« siger han.

Politikerne har sig en roaming festdag i dag. Hvis de dog også bare ville fortælle hvor regningen skal sendes hen. Udgifterne er der stadig — Jakob Willer (@jakobwiller) February 1, 2017

Konsekvens: Mange abonnementer bliver helt udelukket fra roaming

Aftalen forpligter ikke teleselskaberne til at udbyde roaming. Konsekvensen kan derfor meget vel blive, at en del danske teleselskaber vil udbyde abonnementer, der kun gælder inden for landets grænser, i hvert fald når det handler om data. En del kunder vil altså blive helt udelukket fra at bruge mobildata i udlandet, mens de øvrige kan se frem til massive prisstigninger.

En del teleselskaber med 3 i spidsen tilbyder allerede i dag abonnementer, hvor mobildata og samtaler i andre lande er inkluderet i prisen.

Det er i øvrigt ikke afklaret i aftalen, hvordan teleselskaberne skal gøre kunderne opmærksomme på, når deres gratis mobildata er ved at udløbe.

»Men det er klart, at forbrugerne skal advares på en eller anden måde, når grænsen er ved at blive nået, og de skal have mulighed for at acceptere en højere takst eller tilkøbe en pakke med mere data,« siger Jakob Willer.